La Secretaria de Mesures Penals Reinserció i Atenció a la Víctima, davant la situació d'emergència sanitària provocada per la pandèmia del coronavirus, i amb l'objectiu de procurar la protecció de totes les persones internes, de les seves famílies, dels professionals i de la ciutadania en general, ha hagut de prendre mesures excepcionals pel que fa a les visites i comunicacions amb les persones internes.
En aquest sentit, agraeix a totes les famílies l'esforç comú i la col·laboració per fer front a aquesta situació.
En cas que algú necessiti informació directa del seu familiar que es troba a la presó, se'l pot adreçar al treballador social referent perquè pugui resoldre els seus dubtes.
Si és possible en aquell moment, es deriva la trucada al professional referent.
En cas que no sigui possible, es fa arribar l'avís perquè s'hi posi en contacte.
Aquest contacte es farà al més aviat possible, d'acord amb la disponibilitat del professional per raó de la seva feina.
Servei d'assistència telefònica:
Els professionals del centre penitenciari estan les 24 hores atenent totes les necessitats de les persones internes a tots els nivells.
Per tant, en aquesta situació tan excepcional que estem vivint, les persones internes compten amb l'atenció necessària.
En aquest sentit, tots els professionals disposen tant de la informació necessària com dels protocols adients d'actuació, per atendre degudament les persones i les seves necessitats més immediates.
La direcció de cada centre penitenciari ha organitzat mesures de protecció del personal per prevenir contagis i ha proporcionat a tot el personal material necessari per tal de protegir-se de possibles contagis, tant a la població interna com als professionals.
També s'han establert mesures per evitar contactes entre els interns dels centres per prevenir contagis.
Com en qualsevol altra circumstància o situació de salut que comporta la necessitat d'una intervenció mèdica, les persones privades de llibertat tenen garantida aquesta assistència les 24 hores.
Els serveis sanitaris i el personal penitenciari estan molt atents per detectar qualsevol persona que pugui presentar símptomes.
Quan això passa, la persona és atesa per un metge per valorar-ne els símptomes i per fer proves de detecció d'acord amb els protocols sanitaris.
Si el personal sanitari comprova que una persona s'ha contagiat la trasllada a una unitat especialitzada per fer el seguiment i el tractament de la malaltia.
Actualment hi ha unitats especialitzades als centres penitenciaris de Brians 1 i Brians 2, adreçades a aquelles persones que, tot i estar infectades, no presenten símptomes o són lleus.
També es compta amb el Pavelló Hospitalari Penitenciari de Terrassa, a l'Hospital de Terrassa, per a aquells pacients que requereixen una atenció mèdica més exhaustiva.
Totes aquestes unitats treballen amb els mateixos protocols i procediments i tenen les mateixes mesures de protecció per atendre el pacient i evitar el contagi a altres persones, que hi ha en els hospitals i serveis sanitaris no penitenciaris.
Si un familiar vostre és traslladat a alguna d'aquestes unitats, us n'informarem mitjançant una trucada telefònica i us explicarem com podeu parlar amb els serveis mèdics perquè us expliquinm com està el vostre familiar.
També s'han pres altres mesures per prevenir contagis dintre de les presons:
- Quan una persona ingressa a la presó procedent de llibertat o des d'un centre penitenciari de fora de la comunitat autònoma se li fa la prova anomenada PCR.
El resultat negatiu de la prova determina si pot residir de manera habitual en una de les unitats ordinàries del centre.
- Quan una persona dona positiu a la prova de detecció es fa un seguiment de les persones amb què ha tingut un contacte estret per tal de prendre mesures preventives.
Aquesta és la raó per la qual alguns mòduls on hi ha hagut casos positius, els interns es queden en situació de quarantena durant 14 dies.
Durant aquest temps, no poden ingressar nous interns a la unitat ni sortir-ne.
Un cop transcorregut aquest temps, si no apareixen nous casos, el mòdul torna a la normalitat.
- Es regula que les persones internes d'una mateixa unitat de vida no es barreja en cap activitat ni circumstància amb les persones internes d'una unitat de vida diferent.
Aquesta mesura permet tenir controlat en tot moment amb quines persones i grups de persones es té contacte estret.
- Els interns que fan sortides per anar a treballar o que surten del centre de permís estan ubicats en mòduls específics, on es concentren les persones internes que tenen contactes amb l'exterior.
- S'ha regulat l'entrada de personal extern a les presons (col·laboradors, voluntaris, etc.) i també els contactes entre persones que estan a diferents mòduls.
Dins dels centres penitenciaris s'han adoptat les mesures preventives i sanitàries que es recomanen per a la població en general, a més de mesures específiques per a la població penitenciaria.
Les persones privades de llibertat tenen garantit l'accés gratuït a l'assistència sanitària, les 24 hores del dia, i als medicaments, amb les mateixes possibilitats assistencials que la resta de la població, mitjançant els 283 professionals sanitaris dels equips d'atenció dels centres penitenciaris i la resta d'equipaments i dispositius de la xarxa pública d'equipaments de salut.
Cal recordar que l'assistència sanitària a les persones privades de llibertat està integrada al sistema públic de salut, que depèn del Departament de Salut i es presta a través de l'Institut Català de la Salut (ICS).
Els professionals de la salut que treballen als centres penitenciaris estan àmpliament familiaritzats i qualificats per tractar aquelles malalties més presents en la població penitenciària que en la resta de la població (VIH, Hepatitis B i C, drogodependències...) i per donar resposta adequada a la COVID-19 en aquests casos.
La direcció de cada centre penitenciari ha organitzat mesures de protecció del personal per prevenir contagis entre persones treballadores, entre professionals i persones privades de llibertat, entre elles mateixes i entre persones privades de llibertat i comunicants externs.
La Secretaria de Mesures Penals, Reinserció i Atenció a la Víctima està en contacte permanent amb el Departament de Salut per coordinar aquestes mesures, seguint les recomanacions de les autoritats sanitàries.
En el cas que un intern s'hagi contagiat serà traslladat a les unitats especialitzades per fer-ne seguiment.
Un cop allà, el el metge demanarà al pacient el seu consentiment informat per poder comunicar la seva situació mèdica al familiar que ell designi i li demanarà el seu número de telèfon.
Des de la unitat especialitzada es traslladarà aquesta informació a les bústies de serveis socials perquè el treballador social referent del cas contacti amb el familiar designat i li faciliti el número de telèfon i horari per contactar amb el metge.
Els números de telèfon i els horaris de les unitats especialitzades són els següents:
Tot i que ja s'havia avançant en el desconfinament dels centres penitenciaris, els recents rebrots de la malaltia han obligat a recuperar algunes de les mesures de prevenció, que impacten en l'organització dels centres i afecten les sortides i les comunicacions de familiars i amics.
La millor manera de prevenir els contagis, tant fora com dintre de la presó, ha estat l'ús de la mascareta, la distància física entre les persones, el rentat de mans i la reducció dels contactes entre persones.
És per aquest motiu que s'han restringit les sortides i les visites.
Així que, a partir de les nomes administratives actuals, s'ajornen els permisos (no es perden i es podran recuperar quan tornem a l'etapa de la represa o normalitat) que s'hagin de gaudir en alguna de les zones geogràfiques afectades per les resolucions que adopten mesures especials en matèria de salut pública per a la contenció de la pandèmia de COVID-19 a determinats municipis.
Per tant, es mantenen els permisos que hagin de ser gaudits en zones no afectades per les referides resolucions d'aplicació de mesures de control a determinats municipis.
Les persones que surtin de permís estaran ubicades a espais interiors sense contacte amb la resta d'interns, i quan reingressin hauran de fer una quarantena de 10 dies a la seva cel·la, sempre que no visqui acompanyat i sense contacte amb altres interns.
Durant el gaudiment del permís s'han de complir les recomanacions de les autoritats sanitàries a cada un dels municipis afectats amb normes específiques, així com també les normes generals sobre l'ús de la mascareta, el rentat de mans i la separació interpersonal.
Per tal de mantenir el contacte de les persones privades de llibertat amb els seus familiars, les comunicacions telefòniques seran de 20 trucades/setmanals de 8 minuts de durada.
A més a més, es manté el sistema de comunicació mitjançant videoconferències perquè els familiars puguin parlar i veure's cara a cara amb els interns.
Aquest sistema augmenta la qualitat de la comunicació i contribueix a reduir l'angoixa generada per la situació de crisi sanitària actual.
Per a les persones internes sense recursos econòmics, la gerència de cada centre facilitarà imports suficients per garantir el contacte familiar a càrrec de la quota gratuïta de trucades disponible.
Queden ajornades totes les sortides programades.
Quan la situacó comunitària pel que fa a la COVID-19 evolucioni favorablement, les mesures de prevenció als centres penitenciaris s'aniran flexibilitzant.
Aquest són els telèfons dels centres
L'ingrés de diners es continuarà fent com fins ara.
Les famílies poden fer transferències bancàries al compte de peculi de l'intern:
A més a més, també es poden fer girs postals segons el procediment habitual.
Els treballadors socials us poden ajudar a atendre aquestes situacions.
Poseu-vos en contacte telefònic amb els serveis socials.
Està autoritzada la recepció de paquets.
Ara bé, cal recordar que si es tracta d'una zona amb mobilitat restringida d'acord amb la normativa sanitària vigent, no està permès desplaçar-se fins al centre fins que no es modifiqui aquesta normativa.
Si es fa, serà sota la seva responsabilitat.
Cada centre té establerts uns dies per a l'entrada de paquets.
El centre mantindrà el paquet en quarantena durant 72 hores i podrà aplicar altres mesures de prevenció.
Informeu-vos al centre sobre les altres mesures de prevenció amb els paquets i amb la roba que porteu.
Sí, a causa de l'ajornament dels vis a vis amb amics i familiars, s'ha doblat el nombre de trucades telefòniques a les quals tenen dret totes les persones privades de llibertat.
En lloc de 10 trucades de 8 minuts, són 20 trucades de la mateixa durada.
Les persones internes tenen totes les atencions necessàries.
En qualsevol cas, mitjançant les converses telefòniques es pot contribuir que mantinguin una actitud calmada i tranquil·la davant la situació que s'està vivint tot seguint les indicacions dels professionals del centre.
A més a més, s'ha engegat un pla pilot de videoconferències familiars per mitigar la suspensió dels vis a vis.
Les activitats grupals de rehabilitació i atenció individual es mantenen segons el Pla educatiu del centre i amb les mesures de seguretat sanitàries que determinen els protocols vigents:
No s'autoritzen les entrades de grups de col·laboradors per realitzar activitats culturals, artístiques o similars.
En aquests moments, els trasllats entre l'Administració de la Generalitat i l'Administració general de l'Estat estan ajornats temporalment, excepte els motivats per raons judicials o hospitalàries.
De la mateixa manera, els moviments de persones entre els centres de Catalunya queden restringits a casos d'extrema necessitat, basats en motius de seguretat.
Podeu demanar al treballador social que fa el seguiment del seu familiar intern en centre penitenciari que li traslladi la necessitat que es posi en contacte amb la família per un assumpte urgent, ja sigui telefònicament o per videoconferència.
El vostre familiar pot rebre la visita per locutori o mitjançant videoconferència dels seus advocats designats, així com també dels membres del servei d'orientació jurídica.
L'entrada dels advocats al centre seguirà les normes generals previstes per a la resta de visitants: mascareta i guants obligatoris, control de temperatura corporal i distància física recomanada.
Estigues alerta al que diu i al que fa quan et comuniquis amb ell, ja sigui per telèfon, videoconferència o presencialment al centre penitenciari.
Interessa't per com se sent i fes-li notar que ets al seu costat, que pot comptar amb tu si torna a tenir ganes de consumir.
Recomani-li que informi els seus professionals de referència del centre penitenciari quan estigui nerviós o tingui desig de tornar a consumir.
Digues-li també que segueixi totes les indicacions que es donen al centre penitenciari per prevenir les sobredosi.
En aquests moments, i davant la possibilitat que el final de la situació de confinament pugui comportar una situació de risc de consum i per tant de risc de sobredosis, s'ha posat en marxa una estratègia per prevenir aquestes situacions.
Es tracta d'accions adreçades als interns mateixos, mitjançant tríptics i fulletons informatius, infografies, etc., i també als professionals, perquè estiguin amatents a qualsevol situació de risc.
En el cas que el teu familiar pateixi una sobredosi mentre és a casa actua de la manera següent:
El millor seria que ho comuniqués ell mateix i que es posés en tractament de deshabituació al més aviat possible.
Si saps que ell no ho fa, fes-li entendre que és mes important la seva salut que les possibles conseqüències negatives que se'n puguin derivar i que els professionals especialitzats li poden donar suport perquè es recuperi.
Pregunta-li per a què necessita els diners.
Interessa't per si té un problema amb el consum de drogues.
En el cas que sigui per comprar droga, suggereix-li que parli amb l'equip de professionals del centre (serveis mèdics o personal de rehabilitació) i que segueixi els consells que li donin aquests professionals.
Pregunta-li per a què necessita allò que vol que li portis.
Tingues clar si el que vol que li portis està permès que entri al centre o no.
Has de tenir en compte que entrar alguna cosa prohibida al centre posa en perill les teves comunicacions i pot posar en perill la vida del teu familiar i la teva seguretat.
Intenta esbrinar si té un problema amb el consum de drogues.
En el cas que sigui droga, suggereix-li que parli amb l'equip de professionals del centre (serveis mèdics o personal de rehabilitació) i que segueixi els consells que li donin aquests professionals.
És molt important que entenguis que si el teu familiar et demana això és que té un problema greu, ja que ell és conscient que amb aquesta petició està posant en perill les comunicacions i la teva seguretat.
És important que t'interessis pel seu problema i que l'orientis d'on pot cercar els suports necessaris per solucionar-lo.
Si és un problema d'addicció, digues-li que el personal del centre pot ajudar-lo a deshabituar-se.
Mentre no es trobi una solució sanitària per a la malaltia del COVID-19 haurem de conviure amb les mesures preventives i organitzatives que s'hagin d'adoptar en cada moment en funció dels rebrots de la malaltia en zones concretes.
Durant aquest temps de transició, es controlarà l'aparició de nous contagis, i si tornessin a augmentar s'haurien d'aplicar les mesures de prevenció anteriors, i durant un temps s'haurien d'aturar alguns dels canvis iniciats.
A més a més, la situació concreta d'un territori o d'un centre penitenciari pot ser diferent de la resta segons quina sigui la situació de la pandèmia.
Estarem sempre pendents de l'evolució per regular mesures de prevenció de nous contagis.
Els centres penitenciaris estan en contacte permanent amb les autoritats sanitàries, que són les que orienten en tot moment sobre les mesures que s'han de prendre per evitar contagis.
Durant aquest temps de transició és molt important continuar tenint molta cura per evitar ser contagiat i no contagiar altres persones.
L'article 86.4 del Reglament penitenciari es pot aplicar si es compleixen tres requisits:
- Primer: que s'hagi constatat una bona evolució i adaptació de l'intern en el règim obert.
- Segon: que la mesura afavoreixi el seu procés de reinserció.
- Tercer: que disposi d'un domicili on pugui complir el confinament en condicions adequades.
Se suspèn l'entrada al centre de persones que fan activitat de voluntariat.
El culte i l'activitat religiosa serà preferentment individual, però en el cas que sigui grupal, no pot acollir a més de 10 persones (no es permet l'entrada de més d'un oficiant).
Tot i la situació actual, els ingressos als centres penitenciaris no s'han aturat.
En aquest sentit, us podeu adreçar amb el manament judicial de presó al centre penitenciari que vulgueu, on podreu ingressar.
Els centres penitenciaris segueixen un estricte protocol d'ingressos per tal d'evitar contagis per coronavirus.
També teniu la possibilitat de sol·licitar el suport d'un treballador social del nostre servei, que us assessorarà per fer l'ingrés amb les màximes garanties.